# Земфира Мифтахетдинова

Земфира Мифтахетдинова, Земфира Гали кызы Мифтахетдинова (Мефтахетдинова), Zimfirä Ğäli qızı Miftaxetdineva (1963 елның 23 мае, ССРБ, Азәрбайҗан ССР, Бакы) — спортчы (стендлы ату), 2000 елның җәйге Олимпия уеннары чемпионы, 2004 елның җәйге Олимпия уеннары бронза призеры, дөнья чемпионы (1995, 2001), Европа чемпионы (1986, 1987, 1988). Азәрбайҗанның бәйсезлек алганнан соң беренче Олимпия уеннары чемпионы. Азәрбайҗанның атказанган физик тәрбия һәм спорт эшлеклесе (2017). Һөнәре буенча полиция хезмәткәре — полиция полковник-лейтенанты.

# Земфира Мифтахетдинова
## Тәрҗемәи хәле

1963 елның 23 маенда Бакыда татар гаиләсендә туган. Бакының 225нче санлы мәктәбендә (Нариманов проспекты) укыганда, спорт гимнастикасы белән кызыксына. Гаиләсе белән шәһәрнең 8нче микрорайонына күчкәч, янәшәдәге ату урынына йөреп, спортның стендлы ату төре белән ныклап шөгыльләнә башлый. Азәрбайҗан дәүләт физик тәрбия институтын (1999 елдан Азәрбайҗан дәүләт физик тәрбия һәм спорт академиясе, әзери. Azərbaycan Dövlət Bədən Tərbiyəsi və İdman Akademiyası)) тәмамлаган. Тренеры — Хафиз Җафаров.
Һөнәре буенча полиция хезмәткәре, 1994 елдан илнең ЭЭМ системасында хезмәт итә, дәрәҗәсе — полиция полковник-лейтенанты, 2015 елдан — илнең эчке эшләр министрлыгының спорт җәмгыяте җитәкчесе.

# Земфира Мифтахетдинова
## Гаилә хәле

Ире — азәрбайҗанлы. Улы, кызы бар. Кызы Регина полициядә хезмәт итә (полиция сержанты), спорт белән шөгыльләнә.

# Земфира Мифтахетдинова
## Спорт күрсәткечләре

* 1993 елда Европа чемпионы, 1995 елда дөнья чемпионы була.
* 1995 елда халыкара ярышлардагы югары күрсәткечләре һәм Азәрбайҗан спортын үстерүдәге казанышлары өчен илнең дәүләт бүләге — «Тәрәккый» медале(азәр.)татар. белән бүләкләнгән.
* 2000 елгы җәйге Олимпия уеннарында (Сидней, Австралия) бәйсез Азәрбайҗан өчен беренче Олимпия алтынын яулый (стендлы ату, нәтиҗәсе: 73 + 25).
* 2000 елның октябрендә Сиднейда узган XXVII Җәйге Олимпия уеннарындагы югары казанышлары, шулай ук Азәрбайҗан спортын үстерүдәге казанышлары өчен Земфира Мифтахетдинова илнең дәүләт бүләге — «Шөһрәт» ордены(азәр.)татар. белән бүләкләнә.
* 2004 елның августында Афинада (Греция) узган 2004 елгы җәйге Олимпия уеннарында стендлы атуда бронза яулый (нәтиҗәсе: 71 + 22).
* 2004 елның сентябрендә Азәрбайҗан Президенты Боерыгы белән «Тәрәккый» медале белән бүләкләнә.
* 2008 елның августында Пекинда (КХР) узган 2008 елгы җәйге Олимпия уеннарында стендлы ату ярышларында катнашып, 15нче урын яулый (нәтиҗәсе: 63).
* 2017 елда Азәрбәйҗанда физик тәрбия һәм спортны үстерүдәге казанышлары өчен Земфира Мифтахетдинова «Азәрбайҗанның атказанган физик тәрбия һәм спорт эшлеклесе» дигән мактаулы исемгә лаек була

# Земфира Мифтахетдинова
## Бүләкләре, мактаулы исемнәре

* 1995 — «Тәрәккы»й медале — «Азәрбайҗан спортын үстерүдәге казанышлары һәм халыкара ярышларда югары казанышлар өчен»
* 2000 — «Шөһрәт» ордены — «Азәрбайҗан спортын үстерүдәге казанышлары һәм XXVII Бөтендөнья Җәйге Олимпия уеннарында югары казанышлар өчен»
* 2004 — «Тәрәккый» медале — «Азәрбайҗан спортын үстерүдәге казанышлары һәм XXVIII җәйге Олимпия уеннарында югары казанышлар өчен»
* 2017 — Азәрбайҗанның атказанган физик тәрбия һәм спорт эшлеклесе
* «Ватан өчен» медале(азәр.)татар.